Diari Oficial de la Generalitat Valenciana


Sumari del DOGV 5805, del 14-07-2008 (2008/8650)

RESOLUCIÓ de 9 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministerio de Igualdad i la Generalitat (Conselleria de Justicia i Administracions Públiques) per a la prestació del servici telefònic d'informació i assessorament a les dones víctimes de la violència de gènere.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5805

Data del DOGV
:   14-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8650


Data del document
:   09-07-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * violència
    * cooperació administrativa
    * assistència social
    * dona
    * administració central
    * víctima

RESOLUCIÓ de 9 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministerio de Igualdad i la Generalitat (Conselleria de Justicia i Administracions Públiques) per a la prestació del servici telefònic d'informació i assessorament a les dones víctimes de la violència de gènere. [2008/8650]  
El Ministerio de Igualdad i la Generalitat (Conselleria de Justicia i Administracions Públiques) han subscrit, després de la tramitació prèvia reglamentària, el 24 de juny de 2008, un conveni de col·laboració per a la prestació del servici telefònic d'informació i assessorament a les dones víctimes de la violència de gènere.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0910/2008, i que figura com a annex d'esta resolució.  
Valencia, 9 de juliol de 2008.- El director general de Relacions amb Les Corts i Secretariat del Consell: Ángel Mompó Romero.  
Conveni de col·laboració entre el Ministeri d'Igualtat i la Comunitat Valenciana (Conselleria de Justícia i Administracions Públiques) per a la prestació del servici telefònic d'informació i assessorament a les dones víctimes de la violència de gènere  
Madrid, 24 de juny de 2008  
Reunits  
D'una banda, Bibiana Aído Almagro, Ministra d'Igualtat, nomenada pel Reial Decret 436/2008, de 12 d'abril de 2008, en nom i representació de l'administració General de l'Estat, en virtut del que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener (Boletín Oficial del Estado, número 12, del dia 14 de gener de 1999), i en l'Acord del Consell de Ministres de 2 de març de 1990 (BOE de 16 de març de 1990), modificat per l'Acord de 3 de juliol de 1998 (BOE, de 16 de juliol de 1998), sobre ls competència per a celebrar convenis de col·laboració amb les comunitats autònomes.  
I, de l'altra, Fernando de Rosa Torner, conseller de Justícia i Administracions Públiques nomenat per Decret 8/2007, de 28 de juny, del president de la Generalitat, autoritzat per a la firma del present Conveni per acord del Consell adoptat el 25 de gener de 2008 d'acord a l'article 17, lletra f), de la Llei 5/1983, de 30 de desembre, del Consell de la Generalitat de la Comunitat Valenciana i l'article 54 bis b) del Text Refós de la Llei d'Hisenda Pública de la Generalitat de la Comunitat Valenciana, aprovat per Decret Legislatiu de 26 de juny de 1991, del Consell de la Generalitat de la Comunitat Valenciana.  
Ambdues parts es reconeixen mútua capacitat per a obligar-se i convindre, per la qual cosa   
Manifesten  
Primer: Que la Llei Orgànica 1/2004, de 28 de desembre, de Mesures de Protecció Integral contra la Violència de Gènere (d'ara en avant, Llei Integral) reconeix en l'article 18 el dret de les dones víctimes de violència de gènere a rebre plena informació i assessorament adequat a la seua situació personal, a través dels servicis que puguen disposar les administracions públiques.  
Dita informació comprendrà les mesures previstes en la Llei Integral relatives a la seua protecció i seguretat, i els drets i ajudes previstos en ella i, també, la referent al lloc de prestació dels servicis d'atenció, emergència, suport i recuperació integral.  
Així mateix, es garantirà, a través dels mitjans necessaris, que les dones amb discapacitat víctimes de violència de gènere tinguen accés integral a la informació i s'articularan els mitjans necessaris perquè per les seues circumstàncies personals i socials puguen tindre una major dificultat per a l'accés integral a la informació, tinguen garantit l'exercici efectiu d'este dret.  
Segon: Que el catàleg de Mesures Urgents per a combatre la violència de gènere, aprovat pel Consell de Ministres el 15 de desembre de 2006, contempla la posada en marxa d'un nou servici telefònic d'informació i atenció a dones víctimes de violència de gènere, amb assistència especialitzada les 24 hores del dia.   
Mitjançant una Resolució de 19 de juny de 2007, de la Secretaria d'Estat de Telecomunicacions i per a la Societat de la Informació, es va atribuir el número telefònic de marcació abreujada 016 al Ministeri d'Igualtat, per a la prestació del servici telefònic d'informació i d'assessorament jurídic, a les dones víctimes de la violència de gènere, d'àmbit estatal i servici 24 hores, i per Resolució de 9 de juliol de 2007, de la Secretaria General de Polítiques d'Igualtat, es va fixar com a data d'entrada en servici d'este número telefònic, el dia 1 d'agost de 2007.  
Tercer: Que el servici telefònic d'informació i d'assessorament jurídic, a les dones víctimes de la violència de gènere, d'àmbit estatal i servici 24 hores, té les següents característiques:  
a) Caràcter gratuït.  
b) Funcionament les 24 hores del dia.   
c) Atenció de totes les telefonades que es realitzen des de qualsevol punt d'Espanya.  
d) Garantia de la confidencialitat de les dades de les persones usuàries del servici.  
e) Garantia d'accés al servici per a persones amb discapacitat auditiva. Per a això, s'ha establit un número específic d'atenció a persones amb discapacitat auditiva a través del 326 266 367.  
f) Atenció de les telefonades en castellà i en els idiomes següents: anglés, francés, català, gallec i èuscar.  
g) Atenció i derivació de les telefonades d'emergència relacionades amb la violència de gènere.  
h) Informació actualitzada sobre els drets de les víctimes i els recursos disponibles per a la seua atenció: ocupació, servicis socials, ajudes econòmiques, recursos d'informació i d'assistència disponibles per a víctimes de violència de gènere.  
i) Assessorament jurídic:  
- Tots els dies de l'any, de 9 a 21 hores de dilluns a divendres, i de 12 a 20 hores els dissabtes, diumenges i festius.  
- Resoldrà de forma immediata, d'acord amb l'experiència i coneixements professionals, les consultes que s'efectuen sobre la violència de gènere en matèria de dret penal, dret civil de família i dret del treball.  
- Haurà, si fa el cas, d'informar les dones víctimes de violència que així ho requerisquen sobre altres programes i recursos existents per a una intervenció directa, així com de servicis específics d'intervenció legal immediata i torns d'ofici.  
Quart: Que el Ministeri d'Igualtat, té entre les seues competències l'impuls de les polítiques d'igualtat d'oportunitats entre dones i hòmens, en general, així com, la planificació, direcció, coordinació i avaluació de les polítiques públiques de l'administració General de l'Estat en la matèria, relacionades amb la violència exercida sobre les dones. Per això, correspon al Ministeri d'Igualtat, a través de la Delegació Especial del Govern contra la Violència sobre la Dona, la prestació del servici telefònic d'informació i d'assessorament jurídic a les dones víctimes de violència de gènere.  
Cinqué: En la Conferència Sectorial de la Dona celebrada el dia 23 de juliol de 2007, el Ministeri d'Igualtat i les Comunitats Aatònomes i les ciutats de Ceuta i Melilla, van acordar la celebració de convenis de col·laboració com a mecanisme per a garantir el dret a la informació de les dones víctimes de violència de gènere a través del servici telefònic d'informació i assessorament.  
Sext: Que la Comunitat Valenciana té assumides competències en matèria de prevenció i eradicació de la violència, amb especial esment de la que s'exercix sobre la dona i disposa d'un servici telefònic a nivell autonòmic per a atendre les dones víctimes de violència de gènere amb les següents característiques:  
a) Caràcter gratuït.  
b) Atenció de totes les telefonades que es realitzen des de qualsevol punt d'Espanya. Des del Servici d'Atenció Telefónica dels Centre Dona 24 Hores s'atenen totes les telefonades rebudes, bé siga de la Comunitat Valenciana, bé de qualsevol altre punt d'Espanya, i en este cas, es deriva al Servici Especialitzat de la Comunitat corresponent.  
c) Atenció les 24 hores del dia, els 365 dies de l'any.  
d) Garantia de la confidencialitat de les dades de les persones usuàries del servici.  
e) Garantia d'accés al servici per a persones amb discapacitat auditiva a través del 900 19 09 09.  
f) Atenció de les telefonades a més de en castellà i en valencià, en anglés, francés, gallec i èuscar. En estos 4 últims casos, se cita la usuària a telefonar en un breu espai de temps garantint-li l'atenció telefònica amb un intèrpret de l'idioma demandat.  
g) Atenció i derivació de les telefonades d'emergència relacionades amb la violència de gènere.  
h) Informació actualitzada sobre els drets de les víctimes i els recursos disponibles per a la seua atenció: ocupació, servicis socials, ajudes econòmiques, recursos d'informació i d'assistència disponibles per a víctimes de violència de gènere.  
i) Informació sobre recursos existents de la Generalitat i de diverses institucions i organitzacions públiques i privades per a afrontar tals situacions.  
j) Assessorament jurídic tots els dies de l'any, les 24 hores del dia, oferit per les professionals que atenen el Servici d'Atenció Telefónica o bé per les advocades del Servici d'Atenció Directa.  
k) Poden tindre accés a estos telèfons, a més de qualsevol dona víctima de violència de gènere que necessite informació i assessorament, els professionals implicats en esta problemàtica que requerisquen informació i coordinació.  
l) Des d'este servici es porta la gestió d'alarmes del Sistema de Protecció Telealarma de la Direcció General de Justícia i Menor.  
Per la qual cosa, ambdues parts, de conformitat amb el que disposa l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per la Llei 4/1999), acorden subscriure el present conveni de col·laboració, el qual es regirà per les següents  
Clàusules  
Primera. El present Conveni té com a objecte la col·laboració entre l'administració General de l'Estat, a través del Ministeri d'Igualtat, i la Comunitat Valenciana, a través de la Conselleria de Justícia i Administracions Públiques, per a la prestació del servici telefònic d'informació i d'assessorament jurídic a les dones víctimes de violència de gènere d'àmbit estatal com a garantia del dret a la informació reconegut en l'article 18 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere.  
Segona. En les telefonades relacionades amb violència de gènere que es produïsquen des de la Comunitat Valenciana, el Ministeri d'Igualtat garantirà la derivació automàtica al servici telefònic 932 945 046, posant en tot cas en coneixement de la persona usuària el número al qual es deriva la telefonada, tot garantint així la publicitat del servici autonòmic.  
En tot cas, si la telefonada precisa atenció d'emergència la derivació automàtica es realitzarà al telèfon 112 d'emergència autonòmic.  
Tercera. La Comunitat Valenciana actualitzarà, en el termini d'un mes des de la firma del present conveni, la informació que disposa el Ministeri d'Igualtat i la renovarà amb caràcter trimestral sense perjuí que comunique al Ministeri qualsevol novetat que es produïsca en la seua xarxa de servicis i recursos.  
Quarta. Les telefonades rebudes pel servici telefònic 251 051 610 de la Comunitat Autònoma Valenciana realitzades per persones usuàries amb discapacitat auditiva, en tant el servici autonòmic no garantisca l'accessibilitat en els dits supòsits, seran derivades al servici telefònic 694 326 560 per a la seua atenció pel Ministeri d'Igualtat, de conformitat amb les indicacions proporcionades per la Comunitat Autònoma de València.  
Les telefonades rebudes pel servici telefònic 384 732 140 de la Comunitat Valenciana realitzades en anglés, francés, èuscar o gallec, en tant el servici autonòmic no garantisca l'atenció en els dits supòsits, seran derivades al servici telefònic 016 per a la seua atenció pel Ministeri d'Igualtat, de conformitat amb les indicacions proporcionades per la Comunitat Valenciana.  
Així mateix, la Comunitat Valenciana podrà derivar telefonades específiques de violència de gènere al servici telefònic 016, per a garantir la correcta atenció de la telefonada.  
Quinta. El Ministeri d'Igualtat garantirà la difusió del servici telefònic autonòmic fent constar, junt amb el servici telefònic 016, el servici telefònic 362 004 092 de la Comunitat Autònoma Valenciana en les campanyes que es duguen a terme en mitjans publicitaris gràfics (premsa escrita, revistes, fullets?) i exteriors en el territori de la Comunitat Autònoma Valenciana, sense perjuí que en cada una de les campanyes publicitàries a realitzar pel Ministeri d'Igualtat, s'acorden amb la Comunitat Autònoma Valenciana els termes de la difusió.   
Sexta. El Ministeri d'Igualtat es compromet a facilitar informació i estadístiques amb caràcter trimestral sobre les telefonades ateses procedents del territori de la Comunitat Valenciana.  
Sèptima. Per al seguiment del present Conveni, es crearà una Comissió Mixta de seguiment.  
La Comissió Mixta de Seguiment estarà constituïda per:  
1. Dues persones designades per la Secretaria General de Polítiques d'Igualtat, per part del Ministeri d'Igualtat ..  
2. Dues persones designades per la Secretaria Autonòmica de Justícia de la Conselleria de Justícia i Administracions Públiques per part de la Comunitat Autònoma Valenciana.  
La presidència que tindrà vot de qualitat i la secretaria d'este òrgan col·legiat correspondrà de forma rotatòria, als representants de les parts firmants que integren esta Comissió Mixta.   
La Comissió de Seguiment tindrà com a funcions vetlar pel compliment del que establix el present Conveni, i tractarà de resoldre les qüestions que es plantegen durant la seua execució i determinarà els documents tècnics i informes necessaris per a la seua execució i seguiment.  
La Comissió Mixta es reunirà amb la periodicitat que s'hi determine i com a mínim una vegada a l'any.  
Vuitena. El present Conveni tindrà una vigència anual des del moment de la seua firma, renovable per períodes iguals de temps per tàcita reconducció, sense perjuí de la seua extinció per denúncia unilateral per escrit amb antelació de sis mesos, o mutu acord de les parts.   
No obstant la vigència establida en el paràgraf anterior, serà causa d'extinció l'incompliment del conveni per qualsevol de les parts amb els efectes legals que això comporta, en funció de què haja incomplit i del moment en què s'hi produïsca.  
Esta finalització no afectarà el desplegament i la conclusió de les activitats que estigueren en execució.   
Novena. El present conveni de col·laboració es troba exclòs de l'àmbit del Reial Decret Legislatiu 2/2000, de 16 de juny, pel que s'aprova el text refós de la Llei de Contractes de les Administracions Públiques, en virtut del que establix l'article 3.1.c) del dit text legal. No obstant això, els principis de la llei sí que s'aplicaran per a resoldre els dubtes i llacunes que puguen plantejar-se, tal com establix l'article 3.2 del mencionat text legal.  
Deu. Atesa la naturalesa administrativa d'este conveni de col·laboració, les qüestions litigioses que sorgiren en la interpretació i en el compliment de les clàusules del conveni de col·laboració hagueren de sotmetre's al coneixement i la decisió dels jutjats i tribunals de l'orde jurisdiccional contenciosa administrativa.  
Diligència: Per a fer constar que este Conveni s'ajusta al model informat per l'Advocacia de l'Estat en el Ministeri d'Igualtat, amb data 12 de novembre de 2007 i per l'Advocacia de la Generalitat en la Conselleria de Justícia i Administracions Públiques, amb data 17 de gener de 2008.  
I, en prova de conformitat, firmen el present Conveni de Col·laboració en dos exemplars exemplar, quedant-se un en poder de cada part, en el lloc i la data dalt indicats.  
La Ministra d'Igualtat: Bibiana Aído Almagro.  
El conseller de Justícia i Administracions Públiques: Fernando de Rosa Torner.